愛人堂爲李幾仲賦
作者：蘇過
朝代：宋

paragraphs: 讀書當讀孔孟書，我飽尚可推其餘。
莫求捷徑拾青紫，口但瀾翻腹空虛。
孔孟之功如藥石，洗濯肝胃充肌膚。
如農去莠植嘉穀，如行九折遇坦途。
我憐赤子在遠域，疾痛不聞其叫呼。
何當攘臂問民瘼，古之循吏誰爲儒。
我觀李侯少英特，閉門不曳侯王裾。
詩書已誤半世事，一割未信雞牛殊。
彈冠小縣何所爲，長養善類惡者誅。
作堂之名固有在，要使膏澤流海隅。
不願力田頻賜爵，不願校讎歸石渠。
使我三年飯脫粟，活此千人爲親娛。